Luottokortin muotoinen monitoimityökalu.
**Monitoimityökalu** on työkalu, jossa yhdistyy useita toimintoja samaan kokonaisuuteen. Pienimmät monitoimityökalut ovat avaimen tai luottokortin kokoisia ja muotoisia, jolloin niitä voidaan pitää lompakossa tai avaimenperässä. Isommat mallit on tarkoitettu kannettaviksi taskussa tai vyöhön kiinnitetyssä kotelossa.

Monitoimityökaluja ei saa viedä lentokoneen matkustamoon, vaan ne on pakattava ruumaan meneviin tavaroihin.

Historiaa
---------

Kaksi monitoimityökalua Codex Löffelholzista, Nürnberg 1505.
Yhteen liitettyjen työkalujen yhdistelmän idea on vanha. Mahdollisesti syömiseen tarkoitettu "monitoimityökalu", jossa on lusikka, haarukka, lasta, piikki ja veitsi tunnetaan ajalta 200–300 vuotta jaa.

Herman Melville kuvaili vuonna 1851 ilmestyneessä romaanissaan Moby Dick valaanpyyntialus *Pequodin* kirvesmiehen kätevyyttä ikään kuin tämä olisi tavallista paksumpi linkkuveitsi, jossa on erikokoisten terien lisäksi myös "ruuvitalttoja, korkkiruuveja, pinsettejä, naskaleita, kyniä, viivaimia, kynsiviiloja ja upotusporia".

Wester & Co:n Sveitsin armeijalle vuonna 1891 valmistama veitsi.
Sveitsin armeija päätti 1880-luvun lopulla hankkia taskuveitsiä, joiden tuli kelvata säilykepurkkien avaamiseen sekä Schmidt-Rubin-kiväärin purkamiseen ja kokoamiseen. Modell 1890 -veitsen ominaisuudet hyväksyttiin virallisesti tammikuussa 1891.

Linkkuveitset
-------------

Linkkuveitsenä toteutettujen monitoimityökalujen varhaisimpia versioita olivat Victorinoxin ja Wengerin valmistamat "Sveitsin armeijan linkkuveitset". Nykyään valmistajia on lukuisia. Varsinainen Sveitsin armeijalle toimitettu Modell 1890 -määrittelyn mukainen malli sisälsi veitsenterän, kalvaimen sekä tölkinavaajan ja ruuvitaltan yhdistelmän.

Polkupyörän huoltoon tarkoitettu monitoimityökalu.

Taittuvat monitoimityökalut
---------------------------

Tim Leatherman toi markkinoille ensimmäisen *Pocket Survival Toolin* vuonna 1983. Pihtien rakenteeseen perustuvan ja linkkuveitsiä isomman *selviytymistyökalun* kaavailtuja kohderyhmiä olivat survivalistit ja keräilijät.

Suomen puolustusvoimat käyttää Victorinox Swisstool Military Fin -mallista pihteihin pohjautuvaa monitoimityökalua.

Työkaluihin saattaa kuulua esimerkiksi kynsiviila, atulat, kokoonmenevät sakset ja suurennuslasi sekä ruuvitaltan vaihtokärkiä. On myös erityisiä versioita urheilun ja ulkoilun eri lajeja, kuten golfia, ratsastusta, metsästystä tai kalastusta varten.
Pyöräilijöille tarkoitetuissa työkaluissa voi olla työkaluja kuusiokoloavaimesta ketjunkatkaisijaan.

Lusikkahaarukka
---------------

Lusikkahaarukka on ruokailuun tarkoitettu monitoimityökalu, joka sisältää toisiinsa nivelletyt tai yhden työkalun eri päissä sijaitsevat lusikan ja haarukan.

*Pääartikkeli: Lusikkahaarukka*
Kellokosken tehdas Oy:n vuonna 1941 Suomen puolustusvoimille valmistaman lusikka-haarukkayhdistelmän mitat olivat seuraavat: Lusikan pituus 15,5 cm, haarukan pituus 14 cm, yhdistelmän pituus avattuna 23,5 cm, lusikan pesän koko 8 x 4,5 cm, haarukan piikkien pituus 4,5 cm ja 
varsien leveys 1,7 cm.

Lähteet
-------

* A Roman ‘Swiss Army’ knife? *www.fitzmuseum.cam.ac.uk*.  2015.  Arkistoitu 7.7.2020. Viitattu 27.10.2020.
* Salminen, Juho: Tim Leatherman kertoo: Näin Leatherman-työkalu syntyi.  *Suomen Kuvalehti*, 14.6.2010. Artikkelin verkkoversio. Viitattu 27.10.2020.
* Turpeinen, Arto: Testissä monitoimityökalut: taskuun taittuvat työkalupakit.  *Koneviesti*, 2014, 62. vsk, nro 9, s. 34-37.
* Virtanen, Juha: Veitsi pihdeillä vai pihdit veitsellä?.  *Kippari*, 2005, nro 11, s. 32-35.

### Viitteet

1. ↑  Näin pakkaat matkatavarat lennolle Finavia. Viitattu 31.10.2020.
2. ↑  A Roman ‘Swiss Army’ knife? *www.fitzmuseum.cam.ac.uk*.  2015.  .  Arkistoitu 7.7.2020. Viitattu 27.10.2020.
3. ↑  Mark McWilliams (toim.): "Sporks, Pestles and Peelers: Why Kitchen Technology Matters", *Food & Material Culture: Proceedings of the Oxford Symposium on Food and Cookery 2013*, s. 20. Totnes, Devon: Prospect Books, 2014. ISBN 978-1-909248-40-3. (englanniksi)
4. ↑  
	* Nickens, T. Edward (toim.): *"The Total Knife Manual: 141 Essential Skills & Techniques"*, s. 27. Simon & Schuster, 2018. ISBN 978-1-68188-368-7. (englanniksi)
5. ↑  Salminen, Juho: Tim Leatherman kertoo: Näin Leatherman-työkalu syntyi.  *Suomen Kuvalehti*, 14.6.2010. Artikkelin verkkoversio. Viitattu 27.10.2020.
6. ↑  Lindblom, Tom: Sveitsiläistä laatua: intin valinta monitoimityökaluksi.  *Suomen sotilas*, 2013, 94. vsk, nro 1, s. 38-39.
7. ↑  Lusto - Suomen Metsämuseo: Lusikkahaarukka (100 kpl) puulaatikossa; Luha, mysteerio www.finna.fi. Viitattu 31.10.2020.

Aiheesta muualla
----------------

* Kuvia tai muita tiedostoja aiheesta **Monitoimityökalu** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Multitool